Z A P I S N I K

30. sjednice Vijeća Mjesnog odbora Folnegovićevo naselje održane 27. studenog 2023.
u prostorijama Mjesnog odbora Folnegovićevo naselje, Joze Laurenčića 8B s početkom u 18.00 sati

Nazočni članovi Vijeća: Frane Čavka, Hrabren Dobrotić, Andrea Jelić, Dalibor Kiseljak, Nikolina Krešo, Mateo Perko, Bojana Stajčić.
Odsutni članovi Vijeća: /
Ostali nazočni: Jasmina Blažić, Lucija Tokić, Petar Stojanović
Zapisnik vodi: Hrabren Dobrotić 

Vijeće jednoglasno prihvaća tekst Zapisnika 29. sjednice održane 26. listopada 2023.

	Predsjednica Vijeća predlaže dnevni red, a Vijeće jednoglasno prihvaća prijedlog te utvrđuje sljedeći:

DNEVNI RED:
1. Aktualna komunalna problematika
2. Korištenje prostora MS
3. Razno: izvješća , pitanja i prijedlozi

Ad. 1.	 Razno: izviješća, pitanja i prijedlozi

Coca-Cola
	Zbog učestalih poteškoća uzrokovanih neugodnim mirisom koji dolazi od postrojenja Coca-Cole na Folnegovićevom naselju i obližnjim naseljima, na ovu sjednicu pozvana je gospođa Željka Nemanić kao predstavnica tvrtke Coca-Cola HBC Hrvatska d. o. o. (u daljnjem tekstu: Coa-Cola), kao i svi građani pogođeni problemom, koji su zainteresirani za sudjelovanje u njegovom rješavanju. 
	Gospođa Nemanić se ispričala zbog nemogućnosti svoga dolaska zbog prethodno dogovorenih obaveza. U priopćenju gospođe Nemanić stoji da neugodan miris ne može biti posljedica emisija tvrtke Coca-Cola, jer one nastaju sagorijevanjem zemnog plina koji ima visoki stupanj iskoristivosti i dobroga sagorijevanja bez nusprodukata.
	Također, gospođa Nemanić tvrdi da Coca-cola svakodnevno nadzire i interni sustav za pročišćavanje industrijskih otpadnih voda te provodi redovite dnevne analize sa svrhom održavanja optimalnog rada sustava i pravodobne reakcije na bilo koje odstupanje, što potvrđuje i zadnja nadležna inspekcija od 17. kolovoza 2022. godine. 
	Coca-Cola je ovim putem pozvala vijećnike VMO Folnegovićevo naselje i zainteresirane građane na obilazak postrojenja u kojem bi nam odgovorili na sva pitanja.
	Gospođa Jasmina Blažić javlja se za riječ te se predstavlja VMO i ostalim sudionicima kao umirovljena inženjerka građevine, koja živi u naselju duže nego li Coca-Cola u naselju djeluje. Ona je osobno u nekoliko navrata u posljednjih desetak godina poduzimala napore da reagira na neugodne mirise tvrtke Coca-Cola u želji za njihovim sprječavanjem. Iako je u tom periodu bilo mjerenja kvalitete tehničkih otpadnih voda te zagađenosti zraka, ti rezultati nikad nisu objavljeni. Neugodan miris prijavljen je i policiji, nakon čega je inspektorica zaštite okoliša u šetnji naseljem izjavila da ne osjeća neugodan miris. 
	Mjerenja kvalitete zraka koju je provela gradska uprava osporena su, jer je mjerenje PMF-a dalo drugačije rezultate. Unatoč postojanju zakonom propisanih 14 mjernih stanica (od kojih sve nisu propisno baždarene), Europska komisija za zaštitu zraka daje podatke samo dviju mjernih stanica. Sva industrijska postrojenja trebala bi imati mjerne stanice, a primjerice odlagalište otpada Jakuševec ne mjeri čestice od 2017., iako ima svoje mjerne stanice u vlasništvu Holdinga.
	Jedan od većih problema kvarta i cijeloga grada je nedostatak podataka o onečišćenju zraka te se javlja potreba za mjernom stanicom kvalitete zraka u Folnegovićevom naselju. Coca-Cola bi po zakonu trebala imati mjernu stanicu, a nema ni mjernu stanicu za kvalitetu zraka, ni prečistač za ispušne plinove, čija ugradnja nije velika investicija te ovim putem tražimo od Coca-cole ugradnju istog.
	Vijećnik Frane Čavka tvrdi da se u naselju osjeti smrad sumporovih spojeva, najčešće vikendom i to do te mjere, da u nekim slučajevima NK Zet nije mogao održavati treninge.  Prošli saziv VMO i pojedini građani slali su molbe Coca-Coli da se neugodan miris spriječi, ali bez rezultata, jer je Coca-Cola javljala da je kod njih sve u normativima prema Zakonu. U posljednja dva mandata nemamo suvislih razgovora s većim tvrtkama u naselju, kao što su Coca-Cola i IGH, izuzev situacije kada je bivši gradonačelnik posjetio naselje te je Coca-Cola dala urediti dio igrališta s novim spravama na školskom igralištu OŠ Lovre pl. Matačića.
	Vijećnik Čavka traži postavljanje mjerne stanice za kvalitetu zraka, kao i bukobrana od Držićeve do Slavonske avenije te napominje da unatoč većini koju je u prošlom mandatu MO Folnegovićevo naselje tvorila Stranka rada i solidarnosti 365 Milan Bandić, naselje nije uspjelo dobiti mjernu stanicu. 
Vijećnica Bojana Stajčić izražava sumnju da uprava Coca-Cole unaprijed zna za dolazak inspekcije te za tu okolnost prirede postrojenje tako da nema nepravilnosti.
	Prijedlog je vijećnice Andree Jelić da se u situaciji kada više građana osjeti neugodan miris hitno sazovu predstavnici medija, koji bi unaprijed bili obaviješteni o mogućnosti ovakve akcije, na osnovu čega bi se konačno prokazao izvor neugodnih mirisa u naselju. Ovaj prijedlog, iako zanimljiv, logistički je prilično zahtjevan te će o njegovim mogućnostima još biti rasprave.
	Vijećnik Dalibor Kiseljak smatra da je odgovor predstavnice Coca-Cole dobar za otvaranje komunikacije na osjetljivu temu u naselju, ali da nas isto tako pozivaju na obilazak unaprijed pripremljenog i uređenog pogona. 
	Predsjednica VMO Nikolina Krešo slaže se da nastavljamo s adekvatnom komunikacijom prema Coca-Coli te ćemo se svakako odazvati pozivu za obilazak postrojenja i upoznavanjem s radom. Predsjednica ističe drugi problem koji je pristupan osim neugodnog mirisa, a to je buka koja nastaje od postrojenja Coca-Cole, do te mjere da su javne zelene parkovne površine u neposrednoj blizini (k.č. 658/1 – namjena Z1- GUP) izrazito slabo korištene jer se bukom umanjuje kvaliteta boravka na njima kao i utjecaj koji buka ima prema stambenim i društvenim (dječji vrtić) objektima u neposrednoj blizini. 
	Nakon rasprave, VMO Folnegovićevo naselje jednoglasno donosi tri zaključka i to

Z A K LJ U Č A K
o izlaska nadležnog tijela Državnog inspektorata na uviđaj regularnosti poslovanja i emisije čestica koje potencijalno narušavaju kvalitetu zraka tvrtke Coca-Cola HBC Hrvatska d. o. o.
 
	VMO Folnegovićevo naselje traži od nadležnog tijela Državnog inspektorata uviđaj regularnosti poslovanja tvrtke Coca-Cola HBC Hrvatska d. o. o. u smislu regularnosti emisije čestica u atmosferu te regularnosti zbrinjavanja otpadnih voda i eventualnih drugih tekućina i krutih tvari koje potencijalno narušavaju kvalitetu vode, zraka, tla i zdravlja građana koji stanuju, rade ili na drugi način borave u blizini postrojenja spomenute tvrtke.

Z A K LJ U Č A K
o potrebi postavljanja mjerne stanice za kvalitetu zraka u Folnegovićevom naselju

	Potaknuti dugogodišnjim iskustvom neugodnih mirisa koji u određenim periodima dolaze iz postrojenja tvrtke Coca-Cola HBC Hrvatska d. o. o., kao i činjenici periodičnoj pojavi neugodnih mirisa s odlagališta otpada na Jakuševcu te povećanim primjedbama građana nakon dva nesretna slučaja odrona na istom odlagalištu, VMO Folnegovićevo naselje i građani koje VMO zastupa traže postavljanje mjerne stanice za kvalitetu zraka u Folnegovićevom naselju na prikladnoj lokaciji, s koje se jasno može izmjeriti eventualni negativan utjecaj postrojenja tvrtke Coca-Cola na kvalitetu zraka u naselju.
Z A K LJ U Č A K
o potrebi postavljanja mjerne stanice za razinu glasnoće zvuka i buke na Folnegovićevom naselju

	Potaknuti dugogodišnjim iskustvom jakog zvuka, odnosno buke koja, uzrokovana radom postrojenja, konstantno dolazi iz tvrtke Coca-Cola HBC Hrvatska d. o. o., do te mjere da se zelene površine u blizini postrojenja slabo ili nikako koriste, upravo zbog nesnosne buke koja odatle dolazi.
VMO Folnegovićevo naselje i građani koje VMO zastupa traže postavljanje mjerne stanice za razinu glasnoće zvuka i buke u Folnegovićevom naselju na prikladnoj lokaciji, s koje se jasno može izmjeriti buka koja nastaje radom postrojenja tvrtke Coca-Cola.
	
	Druga tema u prvoj točki dnevnog reda je tramvajsko stajalište Folnegovićevo naselje, koje je i dalje u obnovi. Radovi su počeli 17. srpnja, a trajat će do 10. prosinca, dok će liftovi krenuti s uporabom 30. prosinca, nakon što se ishodi uporabna dozvola. VMO iskazuje nezadovoljstvo što radovi napreduju sporo, gradilište izgleda loše te predstavlja opasnost za prolaznike.
Ad. 2.		Korištenje prostora MS

Korištenje prostora MS – Cheerleading klub Zagreb

	Vijećnici su dobili materijale na razmatranje. VMO Folnegovićevo naselje jednoglasno donosi
ZAKLJUČAK
o korištenju prostora MO Folnegovićevo naselje
u kojem odobrava korištenje istog za potrebe Cheerleading kluba Zagreb u terminima:
· ponedjeljkom od 17:00 do 21:30,
· utorkom od 17:30 do 19:30 i od 20:30 do 21:30
· srijedom od 17:00 do 21:30
· četvrtkom od 17:30 do 19:30 i od 20:30 do 21:30
· petkom od 19:00 do 20:00
· Vježbanje za žene uz plaćanje odvijalo bi se utorkom i četvrtkom od 19:30 do 20:30.
Korištenje se odobrava na period  1. 1. 2024. do 30. 6. 2024.

Ad. 3.		Aktualna komunalna problematika

Hrast
Vijećnici su dobili materijale na razmatranje. Zrinjevac će prikratiti hrast (Quercus robur) na javnoj zelenoj površini, na k. č. br. 1802/66, k. o. Žitnjak, sjeverno od stambenog objekta Benešićeva 17.
Sječa drveća i vađenje panjeva
Vijećnici su dobili materijale na razmatranje. Na javnoj zelenoj površini u Ulici Dubravka Dujšina 15, istočno od stambene zgrade sjeći će se i vaditi panj stabla oraha (Juglans regia) i mirobalanine prunike (Prunus serasifera). 
Na istu lokaciju nije uvijek moguće posaditi novo drvo, zbog sustava korijenja i vrste te kvalitete tla.
Rekonstrukcija pješačke staze
	U plan komunalnih akcija za 2024. ulazi niveliranje pješačke staze upuštanjem rubnjaka i sanacijom površine na krajnjem zapadnom dijelu k. č. br. 1791/68, na zavoju gdje Ulica I. gardijske brigade „Tigrovi“ prelazi u Ulicu Dane Duića, na granici s k. č. br. 1802/1 k. o. Žitnjak.
ODLUKA o izmjeni i dopuni Odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i o vanjskom izgledu pokretnih naprava i privremenih građevina
	Vijećnici su dobili materijale na razmatranje, koji se tiču postavljanja pokretnih naprava za prodaju sezonskog voća poput jagoda, trešanja i slično. VMO Folnegovićevo naselje ostaje pri svojoj ranijoj odluci da se uvrsti lokacija za pokretnu napravu koja bi prodavala različite namirnice kroz cijelu godinu.
Javna rasvjeta
	Kreću projekti javne rasvjete u Strozzijevoj ulici, priprema je počela 24. listopada, a rok o dovršetku ćemo tražiti od izvođača radova.
Spremnici za otpad
	Unatoč zaključku donesenom na prošloj sjednici VMO, spremnici za otpad zgrade Ulica Milke Trnine k. b. 11, k. č. 609/9, k. o. Žitnjak ispražnjeni su, ali se i dalje nalaze na cesti, a ne na parceli zgrade. Napominjemo, nepropisno postavljeni spremnici predstavljaju sigurnosni problem u prometu. VMO će tražiti od Čistoće lokaciju na koju mogu premjestiti spremnike te je li moguće postaviti polupodzemni spremnik na Ulici Milke Trnine, na križanju kod malog parka s ljuljačkom na južnom dijelu k. č. 609/27, k. o. Žitnjak prema glavnoj cesti k. č. 635, k. o. Žitnjak.
Parkirna mjesta
	VMO raspravlja o pitanju parkirnih mjesta u naselju.
	Vijećnik Mateo Perko smatra da nema dovoljno mjesta za parking u naselju te da treba povećati broj parkirnih mjesta. Vijećnik Dalibor Kiseljak odgovara da slobodnih parkirnih mjesta ima, ali redovito su udaljena od ulaza u stambene zgrade te je vozačima problem parkirati dalje. Potpredsjednik VMO Hrabren Dobrotić komentira da ne postoji potreba za povećanjem parkirnih mjesta, nego za smanjenjem broja osobnih vozila i povećanim korištenjem ostalih oblika prijevoza, poput javnog prijevoza, bicikala i slično.
Rekonstrukcija igrališta OŠ Lovre pl. Matačića	
VMO je dobilo dopis od tajnice OŠ Lovre pl. Matačića vezano uz rekonstrukciju igrališta, u kojem se potvrđuje stav VMO da će se u projekt rekonstrukcije unijeti eventualna promjena koja ne zahtijeva reprojektiranje i daljnje produljenje roka za početak radova, kao što je zamjena odbojkaškog igrališta košarkaškim.
Prometni znak za usporavanje na Laurenčićevoj
Nedavna prometna nesreća na Laurenčićevoj ulici uzrokovana neprilagođenom brzinom vožnje jednog od sudionika nesreće na cesti koja spaja školu i vrtić u naselju i time je u neposrednoj blizini staza kojima se djeca kreću u školu i vrtić, potaknula je VMO na donošenje zaključka o hitnoj potrebi regulacije brzine vožnje na spomenutoj dionici.
	Budući da ležeći policajci ne mogu biti izvedeni, zbog blizine ulaza garaža, VMO traži postavljanje regulacije brzine u vidu prometnoga znaka sa električnim svjetlosnim upozorenjem koji prikazuje brzinu vožnje te upozorenje o eventualnom prekoračenju brzine na Laurenčićevoj ulici k. č. 617/65, k. o. Žitnjak, preciznije, preko puta garaža uz samu južnu stranu kolnika. a paralelno sa sjevernom stranom zgrade Dujšinova k. b. 19.
	VMO Folnegovićevo naselje jednoglasno donosi

Z A K LJ U Č A K
o potrebi postavljanja reflektirajućeg prometnog znaka s upozorenjem za prekoračenje brzine na Laurenčićevoj ulici, k. č. 617/65, k. o. Žitnjak
Pristupna pješačka staza na zelenoj površini na Laurenčićevoj
	Pristupna staza prema parkirališnim mjestima kod garaža na Laurenčićevoj ulici bit će izvedena na sjevernoj strani k. č. 617/1 prema k. č. 617/65, sve k. o. Žitnjak na adekvatnoj lokaciji sjeverno od Dujšinove ulice k. b. 7 ili 9.
	
Ovime je dnevni red iscrpljen.

Predsjednica zaključuje sjednicu u 19:30 sati.
	
Zapisnik sastavili: Nikolina Krešo i Hrabren Dobrotić

Zagreb, 27. studenog 2023.

